Voëlklip-tragedie: Pa beoog regstappe | Netwerk24
Deur Jackie Kruger 14 November 2019 19:47
Regstappe kan volg ná die tragedie verlede maand waarin Ettienne Scheepers van Heroldsbaai se vrou en twee kinders in hul motor oor 'n afgrond by Voëlklip gestort het.
Scheepers beoog regstappe teen die administrateurs van 'n Facebook-groep wat glo lasterlike opmerkings oor hom op die groep se blad toegelaat het.
'n Voorlopige lykskouingsverslag het getoon Heidi en Hugo het verdrink. Dit is onbekend waarom hulle op daardie pad was, maar 'n geregtelike doodsondersoek word gedoen en volgens die polisie word geen gemene spel vermoed nie.
Donald Curtis van die regsfirma A Chimes & van Wyk Ing. in George, het by navraag gesê hy tree namens Scheepers op.
Luidens 'n skrywe van die firma oor 'n dringende kennisgewing vir die verkryging van 'n interdik en 'n dagvaarding vir skade, het die Facebook-groep Murder She Wrote Investigations & Discussion sedert die tragedie meer as 2 000 lede bygekry.
Die blad is, volgens dié skrywe, niks meer as 'n openbare platform waar die kliënt (Scheepers) belaster word nie. Dit lei daartoe dat sy persoonlike reputasie en sakebelange skade ly.
Volgens die skrywe is daar op die blad van dié Facebook-groep onder meer beweer dat Scheepers sy familie vermoor het, dat hy die moord beplan het, dat hy 'n buite-egtelike verhouding gehad het, dat sy sakeondernemings in die moeilikheid was en dat hy versekeringsuitbetalings gesoek het, dat hy koud, berekend en gevoelloos was en dat hy veroorsaak het dat sy vrou die kinders vermoor en/of selfmoord gepleeg het.
Luidens die skrywe is die blad se administrateurs wetlik aanspreeklik en verantwoordelik vir die skade wat die kliënt gely het deur hul magte en verantwoordelikheid as administrateurs en meer spesifiek, om inskrywings op die blad goed te keur en te modereer.
Volgens die skrywe het die kliënt opdrag gegee dat dagvaardings uitgereik word vir finansiële skadevergoeding vir laster.
Bykomend word daar geëis dat elke inskrywing of kommentaar wat na Scheepers, sy vrou of kinders verwys, permanent verwyder word. Die administrateurs moet ook skriftelik aandui dat daar geen lasterlike of ander verklaring gepubliseer sal word, hetsy deur hulle of 'n derdeparty, wat na hom, sy vrou of kinders verwys nie.
Meer oor: Hugo Scheepers | Heidi Scheepers | Ettienne Scheepers | Cuzette Scheepers | Heroldsbaai | Voëlklip-Tragedie